এ টি এম আজহারুল ইসলাম : দেশবাসী মনে করে যে, ২৮ অক্টোবরের ঘটনার বিচার না হওয়ার ফলেই দেশে সন্ত্রাসীরা নতুন উদ্যমে রাজনৈতিক হত্যা, সন্ত্রাস, গুম ইত্যাদি অপকর্ম সংঘটিত করছে। ফলে আশঙ্কাজনকভাবে অপরাধ বেড়ে গেছে। আমরা মনে করি ঐ ঘটনার নায়কদের প্রশ্রয় দিয়ে সরকার মূলত গণতন্ত্র ও আইনের শাসনের সমাধি রচনা করেছে। যারা নিজ দলের সন্ত্রাসীদের ব্যবহার করে এ ধরনের নৃশংস ও অমানবিক ঘটনা ঘটিয়ে ক্ষমতা দখল করে এবং খুনিদের বিরুদ্ধে দায়ের করা মামলা তুলে নিয়ে হত্যার রাজনীতিকে উৎসাহিত করে তাদের নিকট থেকে ন্যায়বিচার ও আইনের শাসন আশা করা বাতুলতা মাত্র। সকলেই জানেন যে, একটি অন্যায় ঘটনাকে প্রশ্রয় দিয়ে মূলত আরো অন্যায়কে উৎসাহ দেয়া হয়। আওয়ামী মহাজোট সরকার হত্যাকারীদের বিরুদ্ধে দায়ের করা মামলা তুলে নিয়ে হত্যার রাজনীতিকেই উৎসাহিত করলো।